Document ID: 31998D0543

Komisijas lēmums
(1998. gada 4. septembris)
par kopīgiem tehniskiem noteikumiem attiecībā uz telefonijas lietojuma prasībām, kas piemērojamas mobilām stacijām, kuras paredzēts izmantot ar II fāzes publiskiem šūnu ciparsignālu telekomunikāciju tīkliem, kas darbojas DCS 1800 joslā (2. izdevums)
(paziņots ar dokumenta numuru C(1998) 2562)
(Dokuments attiecas uz EEZ)
(98/543/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1998. gada 12. februāra Direktīvu 98/13/EK, kas attiecas uz telekomunikāciju gala iekārtām un zemes satelītstaciju iekārtām, tostarp to atbilstības savstarpēju atzīšanu [1], un jo īpaši tās 7. panta 2. punkta otro ievilkumu,
tā kā Komisija ir pieņēmusi pasākumu, kas identificē gala iekārtu veidu, kam ir nepieciešami šie kopīgie tehniskie noteikumi, kā arī attiecīgā deklarācija par to piemērojuma jomu saskaņā ar 7. panta 2. punkta pirmo ievilkumu;
tā kā jāpieņem atbilstīgie saskaņotie standarti vai daļa no tiem, kas īsteno pamatprasības, kas pārveidojamas par kopīgiem tehniskiem noteikumiem;
tā kā, lai nodrošinātu ražotājiem nepārtrauktu tirgus pieejamību, ir jāpieņem pārejas noteikumi attiecībā uz iekārtām, kas ir apstiprinātas ar Komisijas Lēmumu 97/529/EK [2];
tā kā, pārejas laikam beidzoties, Lēmums 97/529/EK ir jāatceļ;
tā kā Komitejai (ACTE) ir iesniegts priekšlikums saskaņā ar 29. panta 2. punktu;
tā kā šajā lēmumā paredzētie kopīgie tehniskie noteikumi ir saskaņā ar ACTE atzinumu,
IR PIEŅĒMUSI ŠO LĒMUMU.
1. pants
1. Šo lēmumu piemēro gala iekārtām, ko paredzēts pievienot publiskam telekomunikāciju tīklam un uz ko attiecas 2. panta 1. punktā definētais saskaņotais standarts.
2. Šis lēmums nosaka kopīgus tehniskus noteikumus, kas aptver telefonijas lietojuma prasības, kuras piemērojamas gala iekārtām Viseiropas sauszemes šūnu mobilo ciparsignālu sakaru tīklā ar pastāvīgas modulācijas sistēmu, kurš darbojas 1800 MHz frekvenču joslā ar nošķirtiem 200 kHz kanāliem un izmanto pārraides kanālus saskaņā ar laikdales daudzkāršās piekļuves principu. Šo lēmumu piemēro arī gala iekārtām, kas var darboties gan 900 MHz, gan 1800 MHz joslā.
2. pants
1. Kopīgie tehniskie noteikumi aptver saskaņoto standartu, ko kompetentā standartizācijas organizācija sagatavojusi, lai pēc iespējas īstenotu Direktīvas 98/13/EK 5. panta g) apakšpunktā minētās pamatprasības. Norāde uz standartu ir ietverta I pielikumā. Piemērojamās standarta daļas ir II pielikumā.
2. Gala iekārtas, uz ko attiecas šis lēmums, atbilst 1. punktā minētajiem kopīgajiem tehniskajiem noteikumiem, kas atbilst Direktīvas 98/13/EK 5. panta a) un b) apakšpunktos minētajām pamatprasībām un prasībām jebkurā citā piemērojamā Direktīvā, jo īpaši Padomes Direktīvās 73/23/EEK [3] un 89/336/EEK [4].
3. pants
Paziņotās iestādes, kas izraudzītas veikt Direktīvas 98/13/EK 10. pantā minētās procedūras, šim lēmumam stājoties spēkā, attiecībā uz šā lēmuma 1. panta 1. punktā minētajām gala iekārtām piemēro 2. panta 1. punktā minēto saskaņoto standartu piemērojamās daļas vai nodrošina to piemērošanu.
4. pants
1. No 1998. gada 4. decembra atceļ Lēmumu 97/529/EK.
2. Saskaņā ar Lēmumu 97/529/EK apstiprinātas gala iekārtas var turpināt laist tirgū un nodot ekspluatācijā.
5. pants
Šis lēmums ir adresēts dalībvalstīm.
Briselē, 1998. gada 4. septembrī

Labels: 7
12